Document ID: 32013R0057

REGULAMENTUL (UE) NR. 57/2013 AL COMISIEI
din 23 ianuarie 2013
de modificare a Regulamentului (CE) nr. 1418/2007 privind exportul anumitor deșeuri destinate recuperării către anumite țări care nu sunt membre ale OCDE
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (1), în special articolul 37 alineatul (2) al treilea paragraf,
întrucât:
(1)
Anexa la Regulamentul (CE) nr. 1418/2007 al Comisiei din 29 noiembrie 2007 privind exportul anumitor deșeuri destinate recuperării enumerate în anexa III sau IIIA la Regulamentul (CE) nr. 1013/2006 al Parlamentului European și al Consiliului în anumite țări în care Decizia OCDE privind controlul circulației transfrontaliere a deșeurilor nu se aplică (2) a fost modificată prin Regulamentul (UE) nr. 674/2012 (3).
(2)
În conformitate cu articolul 37 alineatele (1) și (2) din Regulamentul (CE) nr. 1013/2006, Comisia a luat în considerare răspunsul primit din partea Malaysiei la cererea sa efectuată în scris. Ulterior, Malaysia a indicat în scris că informațiile pe care le furnizase în răspunsul său privind mențiunea B1100 - catozi de zinc și mențiunile B3010 și GH013 nu reflectau legislația și procedurile în vigoare, care nu interziceau importurile deșeurilor respective. Prin urmare, ea a solicitat modificarea procedurii pentru mențiunea B1100 - catozi de zinc [de la opțiunea (a) la opțiunea (c)], precum și pentru mențiunile B3010 și GH013 [de la opțiunea (a) la opțiunea (d)].
(3)
Pentru a rectifica această eroare și având în vedere impactul asupra operatorilor economici, anexa la Regulamentul (CE) nr. 1418/2007 ar trebui modificată în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1418/2007 se modifică în conformitate cu anexa la prezentul regulament.
Articolul 2
Prezentul regulament intră în vigoare în a paisprezecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 ianuarie 2013.

Labels: 1
20
13
3
18